Luister: Laat klokke beier vir VervolgingsondagKerkklokke in ŉ Midde-Oosterse dorp (Foto verskaf deur Geopende Deure) Talle Suid-Afrikaners besef nie watter voorreg dit is om ons kerkklokke vrylik te kan lui nie. In baie lande waar Christene vervolg word, mag die gelowiges nie ŉ Bybel besit nie en nooit kerkklokke hoor nie. Die eerste Sondag ná Pinkster is wêreldwyd bekend as Vervolgingsondag. Hierdie dag val vanjaar op Sondag 12 Junie. Geopende Deure Suider-Afrika, ŉ organisasie sonder winsoogmerk wat vervolgde gelowiges bystaan en versterk, is tans besig met ŉ veldtog waar hulle Christene en gemeentes aanmoedig om by die spesiale dag betrokke raak. “Een van die maniere is vir gemeentes om hul kerkklokke op Sondag om 09:00 te laat lui. Dit is ons droom dat die gelui van kerkklokke in dorpe en stede landswyd op presies dieselfde tyd gehoor moet word in solidariteit met vervolgde Christene. Só kan elke gemeente ŉ stem vir ons broers en susters in die vervolgde kerk wees,” het Vicky Kente, woordvoerder van dié organisasie, gesê. Een van die lande waar die kerkklokke al jare lank stil is, is Iran. Die regering laat gelowiges in die hierdie land glad nie toe om hul kerkklokke te lui wanneer daar kerkdienste gehou word nie. “Dit is deel van ŉ poging om Christelike kerke in Iran stil te maak. Die inhegtenisneming van Christene in huiskerke neem ook erg toe.” Volgens Kente is Iran vanjaar negende op Geopende Deure se Wêreldwaarnemingslys van lande waar Christene die ergste vervolg word. Hulle is deel van die 360 miljoen Christene wat ernstige vervolging en diskriminasie in hul geloof ervaar. Dit is ŉ styging van 20 miljoen sedert verlede jaar en dit verteenwoordig een uit sewe Christene wêreldwyd. “Ons wil probeer om soveel kerke as moontlik by die herdenking van Vervolgingsondag op 12 Junie te betrek. Saam met die lui van kerkklokke Sondagoggend is daar drie ander praktiese maniere waarop Vervolgingsondag saam met ons herdenk kan word. “Enigeen kan as ŉ vrywillige spreker by sy of haar eie kerk optree op Vervolgingsondag en só ŉ stem vir die vervolgde kerk wees om hul boodskap te help versprei. Jy kan namens ons broers en susters wat vervolg word praat en daardeur ander aanmoedig om op te tree en by ons vervolgde geloofsfamilie betrokke te raak. “Jy kan ook een van Geopende Deure se vrywilligers nooi om Sondagoggend ŉ persoonlike aanbieding by jou kerk se erediens te kom doen. Ons vrywilligers gaan dié dag persoonlike aanbiedings by kerke oor die land heen doen om meer oor ons vervolgde familie se swaarkry te deel.” Kente sê laastens die mense wat dit nie kan maak om Sondag ŉ erediens by hul kerk by te woon nie, kan dwarsdeur die dag by Geopende Deure se aanlyn geleenthede inskakel. Die aanbiedings gaan van 09:00 tot 21:00 beskikbaar wees. “Dit word in Engels, Afrikaans en Zoeloe gedoen. Ons het ook ŉ spesiale sessie wat gemik is op kinders.” Besoek gerus www.opendoors.org.za om meer inligting oor Geopende Deure se herdenking van Vervolgingsondag te bekom.